(vovworld) – ຜົນສຳເລັດໃນເບື້ອງຕົ້ນ ພາຍຫຼັງ 3 ປີ ແຫ່ງການປະຕິບັດໂຄງການຈຸດໝາຍແຫ່ງຊາດ ກ່ຽວກັບການກໍ່ສ້າງຊົນນະບົດໃໝ່ ແມ່ນມີການປະກອບສ່ວນບໍ່ແມ່ນໜ້ອຍຂອງສະມາຄົມຊາວກະສີກອນຫວຽດນາມ ທຸກຂັ້ນ. ດ້ວຍສະມາຊິກຊາວກະສີກອນ 10 ລ້ານກວ່າຄົນ, ສະມາຄົມຊາວກະສີກອນຮາກຖານ 10.500 ແຫ່ງ, ສາຂາສະມາຄົມຊາວກະສີກອນເກືອບ 93.000 ແຫ່ງ, ສະມາຄົມຊາວກະສີກອນໄດ້ສວມບົດບາດນຳໜ້າໃນການໂຄສະນາ, ນຳໃຊ້ຄວາມກ້າວໜ້າດ້ານວິທະຍາສາດ ເຕັກນິກ, ຖ່າຍທອດເຕັກໂນໂລຢີໃຫ້ແກ່ຊາວກະສີກອນໃນການກໍ່ສ້າງຊົນນະບົດໃໝ່.
ຄະນະບໍລິຫານງານສູນກາງສະມາຄົມຊາວກະສີກອນຫວຽດນາມ ໄດ້ຫັນໂຄງການຈຸດໝາຍແຫ່ງຊາດກ່ຽວກັບການກໍ່ສ້າງຊົນນະບົດໃໝ່ເປັນມະຕິ “ສະມາຄົມຊາວກະສີກອນຫວຽດນາມ ເຂົ້າຮ່ວມການປະຕິບັດໂຄງການກໍ່ສ້າງຊົນນະບົດໃໝ່ ໄລຍະ 2011-2020“ ເພື່ອຊີ້ນຳສະມາຄົມຊາວກະສີກອນບັນດາແຂວງ, ນະຄອນໃນທົ່ວປະເທດຜັນຂະຫຍາຍການປະຕິບັດ. ໜ້າທີ່ສຳຄັນອັນດັບໜຶ່ງຂອງສະມາຄົມຊາວກະສີກອນທຸກຂັ້ນ ແມ່ນວຽກງານໂຄສະນາ, ເຜີຍແຜ່ເຖິງໝູ່ພະນັກງານ, ສະມາຊິກຊາວກະສີກອນ, ຊາວກະສີກອນເປັນຈຳນວນຫຼວງຫຼາຍກ່ຽວກັບຈຸດໝາຍ, ຄວາມໝາຍ, ເນື້ອໃນຂອງໂຄງການ. ໂຄສະນາ, ເຜີຍແຜ່ບັນດາແບບຢ່າງ, ວິທີເຮັດວຽກທີ່ມີຫົວຄິດປະດິດສ້າງ, ມີປະສິດທິຜົນຂອງໝູ່ຄະນະ ແລະ ບຸກຄົນໃນການກໍ່ສ້າງຊົນນະບົດໃໝ່. ດ້ວຍຫຼາຍຮູບການໂຄສະນາທີ່ ເໝາະສົມກັບເງື່ອນໄຂລະອຽດຂອງແຕ່ລະທ້ອງຖີ່ນ ເພື່ອໃຫ້ພະນັກງານ, ສະມາຊິກຊາວກະສີກອນ, ຊາວກະສີກອນສາມາດເຂົ້າໃຈງ່າຍ, ຈື່ງ່າຍ ແລະ ເຂົ້າຮ່ວມຢ່າງຕັ້ງໜ້າ. ວຽກງານໂຄສະນາຂອງສະມາຄົມຊາວກະສີກອນໄດ້ຊ່ວຍໃຫ້ສະມາຊິກຊາວກະສີກອນ, ຊາວກະສີກອນຮັບຮູ້ໄດ້ແຜນນະໂຍບາຍ, ນະໂຍບາຍຂອງພັກ, ລັດ ກ່ຽວກັບການກໍ່ສ້າງຊົນນະບົດໃໝ່. ດຣ ຫງວຽນຢູຍເລື້ອງ, ຮອງປະທານສະມາຄົມຊາວກະສີກອນຫວຽດນາມ, ຖືວ່າ:
“ການປະກາດໃຊ້ໂຄງການຈຸດໝາຍແຫ່ງຊາດກ່ຽວກັບການກໍ່ສ້າງຊົນນະບົດໃໝ່ໄດ້ສ້າງຄວາມພາກພູມໃຈໃຫ້ແກ່ສະມາຄົມຊາວກະສີກອນທຸກຂັ້ນ. ໃນໄລຍະຜ່ານມາ, ສະມາຄົມຊາວກະສີກອນທຸກຂັ້ນໄດ້ຜັນຂະຫຍາຍວຽກງານຢ່າງລະອຽດ ເພື່ອຈັດຕັ້ງປະຕິບັດບັນດາໂຄງການຢູ່ສະມາຄົມຊາວກະສີກອນທຸກຂັ້ນ. ອາດເວົ້າໄດ້ວ່າ, ຊາວກະສີກອນໃນທົ່ວປະເທດສາມາດຮັບຮູ້ໄດ້ຈຸດໝາຍ, ຄວາມໝາຍ ແລະ ພິເສດແມ່ນຜົນປະໂຫຍດເຊິ່ງເຂົາເຈົ້າໄດ້ຊົມໃຊ້ເມື່ອປະຕິບັດການກໍ່ສ້າງຊົນນະບົດໃໝ່. ໃນໄລຍະຜ່ານມາ, ມີອົງຄະນະພັກ, ອຳນາດການປົກຄອງຫຼາຍຂັ້ນຢູ່ທ້ອງຖີ່ນຕ່າງໆໄດ້ຖືເປັນສຳຄັນກຳລັງພະນັກງານຂອງສະມາຄົມຊາວກະສີກອນທຸກຂັ້ນໃນການໂຄສະນາກ່ຽວກັບໂຄງການຈຸດໝາຍແຫ່ງຊາດນີ້.”
ສະມາຄົມຊາວກະສີກອນຫວຽດນາມ ແລະ ສະມາຄົມຊາວກະສີກອນທຸກຂັ້ນ ໄດ້ປຸກລະດົມບັນດາຂະບວນການແຂ່ງຂັນ ແລະ ຈັດຕັ້ງການປະຕິບັດຄື, ຂະບວນການຊາວກະສີກອນແຂ່ງຂັນກັນຜະລິດ, ດຳເນີນທຸລະກິດເກັ່ງ, ສາມັກຄີຊ່ວຍເຫຼືອກັນລົບລ້າງຄວາມອຶດຫີວ, ຫຼຸດຜ່ອນຄວາມທຸກຍາກ; ຂະບວນການຊາວກະສີກອນເຂົ້າຮ່ວມວຽກງານປ້ອງກັນຊາດ, ປ້ອງກັນຄວາມສະຫງົບ ເພື່ອແນໃສ່ປະຕິບັດບັນດາມາດຖານກ່ຽວກັບການກໍ່ສ້າງຊົນນະບົດໃໝ່. ຢູ່ແຂວງລາວກາຍ, ປີ 2012 ຜ່ານມາ, ບັນດາການເຄື່ອນໄຫວທີ່ຕັ້ງໜ້າຂອງສະມາຄົມຊາວກະສີກອນທຸກຂັ້ນ ໄດ້ປະກອບສ່ວນຫຼາຍພໍສົມຄວນເຂົ້າໃນໂຄງການກໍ່ສ້າງຊົນນະບົດໃໝ່ຂອງແຂວງ ກໍ່ຄືເສີມຂະຫຍາຍບົດບາດເປັນເຈົ້າຂອງຊາວກະສີກອນ. ສະມາຄົມຊາວກະສີກອນແຂວງ ໄດ້ຊີ້ນຳໃຫ້ສະມາຄົມຊາວກະສີກອນທຸກຂັ້ນຂົນຂວາຍສະມາຊິກຊາວກະສີກອນ, ຊາວກະສີກອນຕັ້ງໜ້າເຂົ້າຮ່ວມການກໍ່ສ້າງຊົນນະບົດໃໝ່. ໄດ້ມີ 955 ຄອບຄົວສະຫງວນທີ່ດິນ 270.000 ຕາລາງແມັດ ແລະ ແຮງງານກວ່າ 250.000 ວັນ ເພື່ອກໍ່ສ້າງທາງຄົມມະນາຄົມ ແລະ ກິດຈະກຳອື່ນໆ. ທ່ານ ດິງວັນຕ໋ວານ, ປະທານສະມາຄົມຊາວກະສີກອນແຂວງລາວກາຍ, ໃຫ້ຮູ້ວ່າ:
“ບົດບາດຂອງສະມາຄົມຊາວກະສີກອນລາວກາຍ ແມ່ນເຕົ້າໂຮມມະຫາຊົນເປັນຈຳນວນຫຼວງຫຼາຍ. ໂດຍແມ່ນແຂວງໜຶ່ງທີ່ມີຈຳນວນຊາວກະສີກອນກວມເຖິງ 90%, ດັ່ງນັ້ນສະມາຊິກຊາວກະສີກອນແມ່ນຜູ້ທີ່ຕັ້ງໜ້າ. ຄວາມຮັບຜິດຊອບຂອງສະມາຄົມ ແມ່ນເປັນເຈົ້າການໃນການໂຄສະນາ, ຂົນຂວາຍຊາວກະສີກອນເຂົ້າຮ່ວມການກໍ່ສ້າງຊົນນະບົດໃໝ່. ປະຈຸບັນ, ສະມາຄົມຊາວກະສີກອນໄດ້ມີຫຼາຍຮູບແບບກໍ່ສ້າງຊົນນະບົດໃໝ່ຄືຢູ່ຕາແສງບ້ານເຫຼົ່າ, ຕາແສງກວາງກິມ, ຊາວກະສີກອນໄດ້ຕັ້ງໜ້າກໍ່ສ້າງຊົນນະບົດໃໝ່ຕິດພັນກັບຂະບວນການຊາວກະສີກອນຜະລິດ, ດຳເນີນທຸລະກິດເກັ່ງ”.
ດ້ວຍບົດບາດເປັນເຈົ້າພາທາງໃນການຜະລິດກະສີກຳ - ປ່າໄມ້ - ສິນໃນນ້ຳຢູ່ເຂດຊົນນະບົດ. ໃນໄລຍະຜ່ານມາ, ສະມາຄົມຊາວກະສີກອນນະຄອນຮ່າໂນ້ຍ ຍາມໃດກໍ່ສ່ວມບົດບາດຫຼັກແຫຼ່ງໃນການປະຕິບັດໂຄງການຈຸດໝາຍແຫ່ງຊາດກ່ຽວກັບການກໍ່ສ້າງຊົນນະບົດໃໝ່ຂອງຮ່າໂນ້ຍ. ຕາມທ່ານປະທານສະມາຄົມຊາວກະສີກອນຮ່າໂນ້ຍ ຈິ້ງເທ໋ຄຽດ ແລ້ວ, ສະມາຄົມຊາວກະສີກອນທຸກຂັ້ນຂອງຮ່າໂນ້ຍ ໄດ້ຈັດຕັ້ງການໂຄສະນາກ່ຽວກັບຈຸດໝາຍ, ຄວາມໝາຍ, ບົດບາດ, ຄວາມຮັບຜິດຊອບຂອງສະມາຄົມຊາວກະສີກອນໃນການກໍ່ສ້າງຊົນນະບົດໃໝ່ໃຫ້ແກ່ພະນັກງານ, ສະມາຊິກຊາວກະສີກອນເຖິງເກືອບ 1.500 ຄັ້ງ. ປະຊາຊົນໄດ້ປະກອບແຮງງານນັບໝື່ນວັນ, ແລະ ຈຳນວນເງິນກວ່າ 400 ຕຶ້ດົ່ງ ພ້ອມກັບທີ່ດິນນັບພັນຕາລາງແມັດ ໃຫ້ຂະບວນການກໍ່ສ້າງຊົນນະບົດໃໝ່. ນອກນັ້ນສະມາຄົມຊາວກະສີກອນທຸກຂັ້ນຍັງຍູ້ແຮງຂະບວນການແຂ່ງຂັນກັນຜະລິດ, ດຳເນີນທຸລະກິດເກັ່ງອີກ. ປະຈຸບັນ, ທົ່ວນະຄອນມີເກືອບ 1.800 ຮູບແຜບຜະລິດກະສີກຳບັນລຸປະສິດທິຜົນດ້ານເສດຖະກິດສູງ. ທ່ານ ຈິ້ງເທ໋ຄຽດໃຫ້ຮູ້ວ່າ, ພາຍຫຼັງ 3 ປີ ແຫ່ງການປະຕິບັດການກໍ່ສ້າງຊົນນະບົດໃໝ່, ໄດ້ມີ 161/401 ຕາແສງບັນລຸແຕ່ 10 – 19 ມາດຖານ, ໃນນັ້ນມີ 12 ຕາແສງບັນລຸ 19/19 ມາດຖານກ່ຽວກັບການກໍ່ສ້າງຊົນນະບົດໃໝ່ໂດຍພື້ນຖານ.
ທ່ານ ຈິ້ງເທ໋ຄຽດ - ປະທານສະມາຄົມຊາວກະສີກອນຮ່າໂນ້ຍ
“ພວກຂ້າພະເຈົ້າສຸມໃສ່ໂຄສະນາໃຫ້ປະຊາຊົນເຂົ້າໃຈ 19 ມາດຖານຂອງຊົນນະບົດໃໝ່, ໃນນັ້ນສຸມໃສ່ໂຄສະນາກ່ຽວກັບມາດຖານເຮັດແນວໃດເພື່ອຍົກສູງຊີວິດທັງດ້ານວັດຖຸ ແລະ ຈິດໃຈໃຫ້ແກ່ປະຊາຊົນ ເພື່ອປະກອບສ່ວນຢ່າງແຮງໃນວຽກງານກໍ່ສ້າງຊົນນະບົດໃໝ່ຂອງນະຄອນ. ເພື່ອສືບຕໍ່ປະຕິບັດສຳເລັດວຽກງານກໍ່ສ້າງຊົນນະບົດໃໝ່, ສະມາຄົມຊາວກະສີກອນຮ່າໂນ້ຍ ຈະສືບຕໍ່ໂຄສະນາ, ຂົນຂວາຍປະຊາຊົນປະຕິບັດ, ທີສອງແມ່ນຂົນຂວາຍປະຊາຊົນປະກອບເຫື່ອແຮງ, ວັດຖຸ ແລະ ມອບທີ່ດິນເພື່ອກໍ່ສ້າງຊົນນະບົດໃໝ່, ເພາະວ່າຊົນນະບົດກ່ຽວຂ້ອງໂດຍກົງເຖິງຊາວກະສີກອນ. ຖ້າຫາກສະມາຄົມຊາວກະສີກອນໂຄສະນາ, ຂົນຂວາຍຊາວກະສີກອນບໍ່ໄດ້, ການກໍ່ສ້າງຊົນນະບົດໃໝ່ຈະປະສົບກັບຄວາມຫຍຸ້ງຍາກທີ່ສຸກ“.
ເພື່ອສືບຕໍ່ປະຕິບັດບັນດາເນື້ອໃນ, ມາດຖານກໍ່ສ້າງຊົນນະບົດໃໝ່ຢ່າງມີປະສິດທິຜົນ, ສະມາຄົມຊາວກະສີກອນທຸກຂັ້ນຄວນສືບຕໍ່ປ່ຽນໃໝ່ຮູບການເຄື່ອນໄຫວຕາມທິດປະຕິບັດວຽກງານໂຄສະນາ, ຂົນຂວາຍສົມທົບກັບການເພີ່ມທະວີບັນດາການເຄື່ອນໄຫວແນະນຳ, ໜູນຊ່ວຍ, ການບໍລິການ ແລະ ສອນວິຊາຊີບໃຫ້ແກ່ຊາວກະສີກອນ. ຈັດການສະຫຼຸບ, ເຊີດຊູ, ລະດົມກຳລັງໃຈບັນດາໝູ່ຄະນະ, ສ່ວນບຸກຄົນທີ່ມີຜົນງານດີເດັ່ນ, ປະກອບສ່ວນໃຫ້ແກ່ການກໍ່ສ້າງຊົນນະບົດໃໝ່ຢ່າງທັນການ ເພື່ອເຮັດໃຫ້ຂະບວນການນັບມື້ນັບກ້າວເຂົ້າສູ່ລວງເລິກ, ແທດຈິງ ແລະ ມີປະສິດທິຜົນ.